CELEX: 32009R0759
Language: lt
Date: 2009-08-19 00:00:00
Title: 2009 m. rugpjūčio 19 d. Komisijos reglamentas (EB) Nr. 759/2009, iš dalies keičiantis Komisijos reglamento (EB) Nr. 21/2004, nustatančio avių ir ožkų identifikavimo bei registravimo sistemą, priedą (Tekstas svarbus EEE )

20.8.2009   
            
            
               LT
            
            
               Europos Sąjungos oficialusis leidinys
            
            
               L 215/3
            
         
      KOMISIJOS REGLAMENTAS (EB) Nr. 759/2009
   2009 m. rugpjūčio 19 d.
   iš dalies keičiantis Komisijos reglamento (EB) Nr. 21/2004, nustatančio avių ir ožkų identifikavimo bei registravimo sistemą, priedą
   (Tekstas svarbus EEE)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2003 m. gruodžio 17 d. Tarybos reglamentą (EB) Nr. 21/2004, nustatantį avių ir ožkų identifikavimo bei registravimo sistemą ir iš dalies pakeičiantį Reglamentą (EB) Nr. 1782/2003 bei direktyvas 92/102/EEB ir 64/432/EEB (1), ypač į jo 10 straipsnio 1 dalies 1 pastraipą,
   kadangi:
   
               (1)
            
            
               Reglamente (EB) Nr. 21/2004 nustatyta, kad kiekviena valstybė narė turi sukurti avių ir ožkų identifikavimo ir registravimo sistemą pagal minėto reglamento nuostatas.
            
         
               (2)
            
            
               Šią sistemą turi sudaryti keturios dalys, būtent: ženklinimo priemonės kiekvieno gyvūno tapatybei nustatyti, kiekviename ūkyje tvarkomi atnaujinami registrai, gabenimo dokumentai, centrinis registras arba kompiuterinė duomenų bazė. Reglamento priede nurodomi šioms sistemos dalims keliami reikalavimai.
            
         
               (3)
            
            
               Reglamento (EB) Nr. 21/2004 4 straipsnio 3 dalyje nustatyta, kad skersti skirtiems jaunesniems kaip 12 mėnesių gyvūnams, kurių nenumatyta nei parduoti Bendrijoje, nei eksportuoti į trečiąsias šalis, galima leisti taikyti minėto reglamento priedo A skirsnio 7 punkte aprašytą identifikavimo būdą. Tačiau kai kuriais atvejais gyvūnai, kurie iš pradžių buvo skirti skersti, vėliau vis dėlto naudojami veisimui kituose nei buvo atsivesti ūkiuose. Taigi turėtų būti leidžiama atskirai identifikuoti gyvūnus, išgabentus iš ūkio, kuriame jie buvo atsivesti, jeigu galima nustatyti ūkį, kuriame gyvūnas buvo atsivestas.
            
         
               (4)
            
            
               Reglamento (EB) Nr. 21/2004 priedo C skirsnyje nurodyta informacija, kuri turi būti pateikiama gabenimo dokumente. Kad gabenimo dokumente būtų galima registruoti kiekvieno gyvūno individualų identifikavimo kodą, prieš gabenant turi būti nuskaitytas kiekvieno gyvūno identifikavimo kodas. Atgabenus į paskirties ūkį vėl nuskaitomas kiekvieno gyvūno identifikavimo kodas. Kad administravimo našta būtų sumažinta, reikėtų tam tikromis sąlygomis leisti gyvūnų identifikavimo kodus registruoti paskirties ūkyje, o ne ūkyje, iš kurio gyvūnas gabenamas.
            
         
               (5)
            
            
               Reglamento (EB) Nr. 21/2004 7 straipsnio 2 dalyje nustatyta, kad kai kurie gyvūnų turėtojai ne rečiau kaip kartą per metus turi atlikti gyvūnų inventorizaciją. Minėto reglamento priedo D skirsnyje nustatyta, kad tam tikra informacija kaupiama kompiuterinėje duomenų bazėje. Inventorizacijos rezultatai yra minėtos informacijos dalis. Kad būtų sumažinta administravimo našta, turėtų būti leidžiama neregistruoti šių duomenų tose valstybėse narėse, kuriose į kompiuterinę duomenų bazę, be priedo D skirsnyje nustatytos informacijos, įtraukiamas kiekvieno ūkyje laikomo gyvūno identifikavimo kodas.
            
         
               (6)
            
            
               Todėl Reglamentą (EB) Nr. 21/2004 reikėtų atitinkamai iš dalies pakeisti.
            
         
               (7)
            
            
               Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 21/2004 priedas iš dalies keičiamas pagal šio reglamento priedą.
   2 straipsnis
   Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje, 2009 m. rugpjūčio 19 d.
      
         
            Komisijos vardu
         
         Androulla VASSILIOU
         
         
            Komisijos narė
         
      
   
   
      (1)  OL L 5, 2004 1 9, p. 8.
   
      PRIEDAS
      Reglamento (EB) Nr. 21/2004 priedas iš dalies keičiamas taip:
      
                  1)
               
               
                  A skirsnio 7 punkto trečia pastraipa pakeičiama taip:
                  „jei pagal šį punktą identifikuojamus gyvūnus numatoma laikyti ilgiau, nei jiems sueina 12 mėn., arba jei jie yra skirti prekybai Bendrijoje arba eksportui į trečiąsias šalis, juos būtina paženklinti taip, kaip nurodyta 1–4 punktuose, kad kiekvieno gyvūno atveju būtų galima nustatyti ūkį, kuriame gyvūnas buvo atsivestas.“
               
            
                  2)
               
               
                  C skirsnio 2 punktas pakeičiamas taip:
                  
                              „2.
                           
                           
                              Nuo 2011 m. sausio 1 d. ūkio, iš kurio gabenamas gyvūnas, turėtojas, iki pradedant gabenti, gabenimo dokumente įregistruoja kiekvieno gyvūno individualų identifikavimo kodą pagal A skirsnio 1–6 punktus.
                              Nukrypstant nuo pirmos pastraipos, kompetentinga institucija gyvūnų gabenimui, nesusijusiam su prekyba Bendrijoje, kiekvieno gyvūno individualų identifikavimo kodą gali leisti registruoti paskirties vietoje ūkio turėtojo, iš kurio gyvūnas gabenamas, vardu, taikant šias sąlygas:
                              
                                          a)
                                       
                                       
                                          gyvūnai ta pačia transporto priemone negabenami su gyvūnais iš kitų ūkių, nebent gyvūnų grupės būtų fiziškai atskirtos viena nuo kitos;
                                       
                                    
                                          b)
                                       
                                       
                                          paskirties ūkis turi kompetentingos institucijos leidimą registruoti individualius gyvūnų kodus ūkio, iš kurio gyvūnai gabenami, turėtojo vardu;
                                       
                                    
                                          c)
                                       
                                       
                                          taikomos reikiamos procedūros, užtikrinančios, kad per 48 valandas nuo išgabenimo:
                                          
                                                      i)
                                                   
                                                   
                                                      pagal B skirsnio 2 punkto a papunkčio reikalavimus kiekvieno gyvūno individualus identifikavimo kodas registruojamas ūkio, iš kurio gyvūnas gabenamas, registre;
                                                   
                                                
                                                      ii)
                                                   
                                                   
                                                      informacija apie gabenimą pateikiama kompetentingai institucijai, kad pagal D skirsnio 2 punkto reikalavimus būtų atnaujinta kompiuterinė duomenų bazė.“
                                                   
                                                
                                    
                        
            
                  3)
               
               
                  D skirsnio 1 punkto f papunktis pakeičiamas taip:
                  
                              „f)
                           
                           
                              7 straipsnio 2 dalyje nurodytos inventorizacijos rezultatas ir data, kada inventorizacija atlikta, išskyrus valstybes nares, kurių centralizuotoje kompiuterinėje duomenų bazėje kaupiami visų ūkiuose laikomų gyvūnų individualūs identifikavimo kodai.“